
Pranešimas žiniasklaidai
2026 m. rugsėjo 1 d. 

Pokyčiai „Maxima LT“ departamentų vadovų ir valdybos gretose 
Nuo š. m. rugsėjo 14 d. „Maxima LT“ Pirkimų departamento vadovės pareigas pradės eiti Aurelija Simutė, pakeisianti šešerius metus departamentui vadovaujantį Marių Tilmantą. Nauja „Maxima LT“ Prekybos departamento direktorė – Neda Vitkauskė. Kartu su šiais pokyčiais keisis „Maxima LT“ valdybos sudėtis. 
„Maxima LT“ departamentų vadovų komandoje – pokyčiai. Po dvylikos veiklos metų bendrovę nusprendė palikti šiuo metu Pirkimų departamentui vadovaujantis Marius Tilmantas. Paskutinė Mariaus Tilmanto darbo diena „Maxima LT“ – rugsėjo 11 d. 
Nuo rugsėjo 14 d. jo pareigas perima pastaruosius trejus metus „Maxima LT“ Prekybos departamentui vadovaujanti Aurelija Simutė. „Maxima LT“ veikloje Aurelija Simutė dalyvauja aštuonerius metus. 
„Maxima LT“ Prekybos departamento direktore, atsakinga už parduotuvių veiklą įmonėje, nuo rugsėjo 14 d. tampa šeštus metus įmonėje dirbanti Neda Vitkauskė. Šiuo metu Neda Vitkauskė vadovauja Parduotuvių procesų skyriui, atsakingam už esamų parduotuvės procesų kontrolę bei naujų diegimą. 
„Dėkojame Mariui už ilgametį indėlį stiprinant bendrovę bei linkime jam sėkmės laukiančiuose iššūkiuose. Na, o didžiuojuosi, kad už Pirkimų ir Prekybos departamentų direktorių vairo stojančios kolegės yra ilgametės įmonės darbuotojos, puikiai išmanančios veiklos amatą. Tikiu, kad šis pokytis sustiprins mūsų bendrovę“, – sako Kristupas Buzys, „Maxima LT“ generalinis direktorius.
Nauja „Maxima LT“ valdyba
Bendrovės viduje įvykus vadovų rotacijai, keisis ir „Maxima LT“ valdyba. Rugsėjo 11 d. iš „Maxima LT“ valdybos narių atsistatydina Marius Tilmantas, o naująja valdybos nare nuo rugsėjo 12 d. iki veikiančios valdybos kadencijos pabaigos išrinkta Aurelija Simutė.
„Maxima LT“ valdybą nuo š. m. rugsėjo 12 d. sudarys keturi nariai: Jolanta Bivainytė (valdybos pirmininkė), Kristupas Buzys, Vilius Rimkus ir Aurelija Simutė.

Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 
Daugiau informacijos:
El. paštas komunikacija@maxima.lt 

